**112/2021. sz. Et. 3. sz. melléklete**

2021-es Egészségügyi beszámoló Szada I.-es számú körzet,

ANSA Szolgáltató Bt. (székhely: 2113 Erdőkertes, Béke u. 71)

Történelmi egy év áll mögöttünk. A SARS-Cov 2 vírus jelentősen felforgatta a mindennapjainkat, vele együtt az egészügyet is. Az év nagy része vészhelyzetben telt ami különleges helyzetet teremtett az elmúlt időszakban.

Röviden vázolva a szempontok alapján, a praxis létszáma 3120 fő, az átlagos betegforgalom 72/rendelés a munkanapokra számola (szabadságok nélkül, így a valóságban kicsit magasabb). Ez jelentős terhelés, bizony csak „pörgős” betegellátási stílusban lehetséges. Sőt asszisztensnőm Tóth Katalin nélkül nem is volna lehetséges.

Covid alatt jelentősen lecsökkentek a szakellátás felé történő továbbküldések, sok mindent saját hatáskörben kellett megoldani (időnként a kompetenciai határok feszegetésével, vagy akár a betegérdekeknek megfelelően azoknak meghaladásával). Községünket is jelentős mértékben elérte a fertőzés, sajnos több tragikus, váratlan haláleset is történt, melyekért egyértelműen a koronavírus a felelős. A járvány tetőpontján a próbáltuk a terápiás palettát szélesíteni, de ennek ellenére sokan kerültek kórházba, a járvány súlyosságát mutatja, hogy Kistarcsa és budapesti kórházak mellett, Mátrafüreden, Balassagyarmaton, és Jászberényben is kezeltek szadai betegeket a helyhiány miatt. Az oltások beindulásával egészen új szintre emelhettünk a vírus elleni védekezést, és azt gondolom ebben élen jártunk. Sokszor más háziorvosok által el nem oltott vakcinákat is elhoztunk az ÁNTSZ-ből, hogy minél több embert be tudjunk oltani. Mostanáig 2200 oltóanyagot adtunk, be körülbelül, a szokásos betegforgalmon felül.

A fertőzésen átesett betegek dokumentálása kész rémálom volt számunkra, a különböző jelentési felületek elégtelen működése miatt, és a hivatalok mindig a háziorvosra mutogattak vissza.

A leggyakoribb krónikus betegségek érdemben nem változtak az elmúlt évben. Magasvérnyomás-betegség, cukorbetegég, különféle érrendszeri betegségek mellett sajnos az elmúlt évben is sok daganatos betegségre derült fény.

A háziorvosi ellátásban újdonságot jelent a most bevezetésre kerülő, azonban még minden részletében nem ismert praxisközösségi rendszer. Praxisom a gödöllői kollégák alkotta praxisközösséghez csatlakozott. Meglátjuk majd a jövőben ez a gyakorlatban pontosan mit fog jelenteni. Az ötlet nem rossz, reméljük a megvalósítás is jó lesz mind a finanszírozó, mind a mi részünkről.

Végezetül köszönöm az elismerést melyben augusztus 20.-én részesültem. Sajnos nem tudtam jelen lenni szabadságom miatt.

Szada, 2021 aug. 31

Üdvözlettel:

Dr. Ács Tamás